Stinus Lindgreen (RV), 2025-12-05:
Tak, formand.
Forslaget, som vi behandler her i dag, er jo fremsat af Liberal Alliance, Danmarksdemokraterne, Dansk Folkeparti og, så vidt jeg forstår, Det Konservative Folkeparti, selv om de ikke er til stede.
Man opfordrer til, at vi i Danmark skal udtræde af også Ottawakonventionen og Oslokonventionen, så vi kan genoverveje indkøb af antipersonelminer og klyngeammunition.
Jeg kan lige så godt udløse spændingen og springe til konklusionen og sige, at vi i Radikale Venstre ser det som den helt forkerte vej at gå, og det kan vi selvfølgelig på ingen måde støtte.
Tværtimod så vi hellere, at vi i Danmark og i regeringen arbejdede aktivt for at få de lande, der har meldt ud, at de vil forlade eller suspendere konventionerne, til at genoverveje deres beslutning.
Det har vi en række gode grunde til.
For det første kan man spørge sig selv, om det overhovedet er relevant at anvende landminer og klyngeammunition.
Det er jo gammeldags og utilregnelige våben, som vi i fællesskab har kæmpet imod i årtier.
Jeg er ikke militærfaglig ekspert selv og må derfor forlade mig på de undersøgelser, jeg har kunnet finde og læse.
Her er den seneste fra november i år, der peger på, at disse våben ikke er relevante i moderne krige.
Minefelter er i sagens natur statiske i deres anvendelse.
Men når vi sidder i forligskredsen og modtager orienteringer, hører vi jo om krigsførelse, der foregår i flere dele domæner samtidig, hvor man er langt mere fleksibel, og hvor man er langt mere præcis i sine angreb.
De omtalte våbentyper her er en helt anden og langt mere tilfældig slags.
Landminer kan selvfølgelig anvendes til at holde fjendtlige styrker væk fra bestemte områder.
I dag findes der andre våben, der kan give samme effekt uden de samme store negative konsekvenser.
Grundlæggende er idéen om at håndtere fremtidens krige og konflikter med fortidens våben i mine øjne ikke hensigtsmæssigt.
I stedet for at tage ved lære af de forfærdelige ting, som Rusland gør i Ukraine, så bør vi i højere grad fokusere på de teknologiske landvindinger, som Ukraine foretager.
Vi skal ikke gå baglæns, men se fremad.
Nuvel.
Lad os antage, at disse våbentyper havde en anvendelse.
Så måtte man jo også forholde sig til de afledte negative konsekvenser, for faktum er, at langt størstedelen af de mennesker, der bliver lemlæstet og dræbt af landminer, er civile, ikke soldater.
Omkring 80 pct. af dødsfaldene på grund af miner er civile, og heraf er over halvdelen børn.
Disse tal har endda været stigende i det seneste år.
Det er også drab, dødsfald, lemlæstelser, der fortsætter i årtier, efter at kamphandlingerne er stoppet.
Det er enorme humanitære konsekvenser, som hører med til billedet.
Det er også vigtigt at tænke på, hvilket signal man sender til resten af verden, ikke mindst i den sikkerhedssituation, vi står i lige nu, hvor frie demokratiske lande er under angreb.
Det er jo netop nu, vi skal vise, hvilke værdier vi står for.
Vi skal stå fast på, at der selvfølgelig er grænser for, hvilke typer af våben vi kan tillade i krig, hvor det er jo netop er de civile og vores samfund, vi skal kæmpe for at beskytte, og vi har jo allerede tabt, hvis vi gav køb på det, allerede inden krigen er gået i gang.
Som en lille stat er vi i Danmark helt afhængige af stærke internationale aftaler og fællesskaber og en regelbaseret verdensorden.
Med de ord, og som allerede nævnt, kan og vil Radikale Venstre ikke støtte forslaget.
Tak for ordet.